**BŪSTO PRITAIKYMAS ASMENIUI SU NEGALIA**

Informuojame, kad **2025 m. sausio 1 d.** įsigaliojo Lietuvos Respublikos socialinės apsaugos ir darbo ministro 2024 m. gruodžio 5 d. [įsakymas](https://www.e-tar.lt/portal/lt/legalAct/8acac9f4b2e711ef88c08519262548c4) Nr. A1-843 „Dėl Lietuvos Respublikos socialinės apsaugos ir darbo ministro 2019 m. vasario 19 d. įsakymo Nr. A1-103 „Dėl Būsto pritaikymo asmeniui su negalia poreikio nustatymo, būsto pritaikymo ir finansavimo tvarkos aprašo patvirtinimo“ pakeitimo“.

**Būstas gali būti pritaikomas asmeniui, kuriam nustatytas** neįgalumo ardalyvumo lygis (iki 2023 m. gruodžio 31 d. – darbingumo ar specialiųjų poreikių lygis), jeigu jis nėra įrašytas į savivaldybės ar valstybės eilę ilgalaikei socialinei globai gauti arba negauna ilgalaikės socialinės globos paslaugų valstybės, savivaldybės ar privačioje socialinės globos įstaigoje, arba negauna paliatyviosios pagalbos paslaugų valstybės, savivaldybės ar privačioje įstaigoje, **ir:**

* individualios pagalbos teikimo išlaidų kompensacijos pirmo ar antro lygio poreikis (iki 2023 m. gruodžio 31 d. – specialusis nuolatinės slaugos poreikis) ir asmuo turi judėjimo sutrikimų, **arba**
* judėjimo techninės pagalbos priemonių poreikis, ir asmuo naudojasi bent viena iš šių judėjimo techninės pagalbos priemonių, nurodytų Judėjimo techninės pagalbos priemonių sąrašo (Asmenų aprūpinimo judėjimo techninės pagalbos priemonėmis tvarkos aprašo, patvirtinto Lietuvos Respublikos socialinės apsaugos ir darbo ministro 2022 m. sausio 13 d. įsakymo Nr. A1-25 „Dėl Asmenų aprūpinimo klausos, regos, komunikacijos ir sensorikos bei judėjimo techninės pagalbos priemonėmis tvarkos aprašų patvirtinimo“, 1 priedas) 1, 2, 5, 7 punktuose ir 6.1–6.4 papunkčiuose, **arba**
* individualios pagalbos teikimo išlaidų kompensacijos poreikis (iki 2023 m. gruodžio 31 d. – specialusis nuolatinės slaugos poreikis ar specialusis nuolatinės priežiūros (pagalbos) poreikis) dėl psichikos ar elgesio sutrikimų, **arba**
* individualios pagalbos teikimo išlaidų kompensacijos poreikis (iki 2023 m. gruodžio 31 d. – specialusis nuolatinės slaugos poreikis ar specialusis nuolatinės priežiūros (pagalbos) poreikis) dėl regos sutrikimo (toliau – asmuo).

**Sudarant būsto pritaikymo eilę, prioritetas teikiamas** aukščiau nurodytiems asmenims pagal šių prioritetų išdėstymo eilę:

* asmenims iki 18 metų;
* asmenims, kuriems nustatytas individualios pagalbos teikimo išlaidų kompensacijos pirmo ar antro lygio poreikis (iki 2023 m. gruodžio 31 d. –specialusis nuolatinės slaugos poreikis) ir kuriems taikomos dializės;
* asmenims, kurie mokosi pagal formaliojo švietimo programas;
* dirbantiems asmenims, išskyrus dirbančiuosius pagal savanoriškos veiklos sutartis. Prie dirbančių asmenų priskiriami ir tie, kurie vykdo individualią veiklą pagal verslo liudijimą ir (ar) pagal individualios veiklos pažymą ne trumpiau kaip 6 mėnesius iki prašymo pateikimo;
* asmenims, naudojantiems aktyvaus tipo vežimėlį ar vežimėlį, skirtą tetraplegikui, arba elektrinį vežimėlį ar daugiafunkcį elektrinį vežimėlį.

Prašomas pritaikyti būstas turi atitikti Būsto pritaikymo asmeniui su negalia poreikio nustatymo, būsto pritaikymo ir finansavimo tvarkos apraše nurodytus reikalavimus pritaikomam būstui.

**Prašymą pritaikyti būstą gali pateikti asmuo ar asmens atstovas**. Prašyme nurodoma: asmens, kuriam prašoma pritaikyti būstą, ir atstovo (jeigu kreipiasi atstovas) vardas, pavardė, gyvenamosios vietos adresas, asmens ar atstovo telefono ryšio numeris ar elektroninio pašto adresas, prašomo pritaikyti būsto adresas. Asmuo ar atstovas prašyme gali nurodyti pageidaujamą būsto pritaikymo darbų organizavimo būdą arba šią informaciją jis pateikia Komisijai, jai atliekant prašomo pritaikyti būsto apžiūrą.

Kartu su prašymu asmuo ar atstovas pateikia šiuos dokumentus ar jų kopijas:

* asmens ir atstovo, jeigu prašymą ir dokumentus teikia atstovas, **asmens tapatybę patvirtinantį dokumentą** (pasą, asmens tapatybės kortelę arba Lietuvos Respublikos ilgalaikio gyventojo leidimą gyventi Europos Sąjungoje);
* **dokumentus, pagrindžiančius, kad asmeniui turi būti teikiamas prioritetas**

išrašą iš asmens medicininių dokumentų (forma Nr. 027/a „Medicinos dokumentų išrašas / siuntimas“), jei asmeniui taikomos dializės;

Techninės pagalbos priemonių centro direktoriaus sudarytos komisijos dėl kompensacijos skyrimo priimto teigiamo sprendimo dėl aktyvaus tipo vežimėlio ar vežimėlio, skirto tetraplegikui, ar elektrinio vežimėlio ar daugiafunkcio elektrinio vežimėlio įsigijimo išlaidų kompensacijos skyrimo kopiją ar tarp Techninės pagalbos priemonių centro ir asmens sudarytos Asmens aprūpinimo judėjimo techninės pagalbos priemone sutarties, kurioje nurodyta, kad asmuo aprūpintas aktyvaus tipo vežimėliu ar vežimėliu, skirtu tetraplegikui, ar elektriniu vežimėliu ar daugiafunkciu elektriniu vežimėliu, kopiją, ar Techninės pagalbos priemonių centro raštą, patvirtinantį, kad asmuo yra pateikęs Techninės pagalbos priemonių centrui socialinės apsaugos ir darbo ministro nustatytos formos Prašymą skirti judėjimo techninės pagalbos priemonę ir laukia, kol jam bus skirtas aktyvaus tipo vežimėlis ar vežimėlis, skirtas tetraplegikui, ar elektrinis vežimėlis ar daugiafunkcis elektrinis vežimėlis;

pažymą ar kitą dokumentą iš ugdymo įstaigos, patvirtinantį, kad asmuo mokosi pagal formaliojo švietimo programas (nurodomas asmens vardas, pavardė, gimimo data, patvirtinimas, kad asmuo mokosi pagal formaliojo švietimo programą);

pažymą iš darbdavio, patvirtinančią, kad asmuo dirba (nurodomas asmens vardas, pavardė, gimimo data, patvirtinimas, kad asmuo dirba) ar verslo liudijimo ir (ar) individualios veiklos pažymos kopiją, jei asmuo vykdo individualią veiklą;

* Formą Nr. 027/a ar kitą gydytojo pažymą, jei kreipiamasi **dėl pakartotinio būsto pritaikymo**, kai asmeniui dėl pasikeitusios sveikatos būklės reikalingi papildomi būsto pritaikymo darbai;
* laisvos formos rašytinį **būsto savininko sutikimą** leisti pritaikyti jam nuosavybės teise priklausantį būstą, jei prašoma pritaikyti būstą asmeniui, kuris nėra to būsto savininkas (nurodomas būsto savininko vardas, pavardė, gimimo data, būsto adresas ir sutikimas leisti pritaikyti jam nuosavybės teise priklausantį būstą), išskyrus atvejį, kai prašoma pritaikyti socialinį ar savivaldybei nuosavybės teise priklausantį būstą;
* **dokumentą, patvirtinantį asmens atstovavimo pagrindą** (pavyzdžiui, gimimo liudijimą, teismo sprendimą (nutartį), įgaliojimą, asmens ar atstovo raštišką sutikimą, kad būsto pritaikymo klausimais asmeniui atstovautų kitas asmuo (nurodomas atstovo ir atstovaujamojo vardas, pavardė, gimimo data), **kai asmens vardu prašymą teikia atstovas**.

Prašymą ir dokumentus galima pateikti Šilalės rajono savivaldybės administracijai raštu (108 kab., J. Basanavičiaus g. 2-1, Šilalė) arba elektroniniu būdu (pasirašytas kvalifikuotu elektroniniu parašu).

Šilalės rajono savivaldybės administracijos direktoriaus sudaryta Būsto pritaikymo komisija įvertina būsto pritaikymo asmeniui su negalia poreikį, tai yra kiek ir kokius darbus reikia atlikti (būsto įėjimo pritaikymas, keltuvų įrengimas, sanitarinių mazgų pritaikymas, vidinių durų platinimas, vandentiekio ir biologinių valymo įrenginių įrengimas ir taip toliau).